

**KLAIPĖDOS MIESTO SAVIVALDYBĖS**

**MERAS**

|  |  |  |  |  |
| --- | --- | --- | --- | --- |
| Lietuvos Respublikos specialiųjų tyrimų tarnybosKlaipėdos valdybaiSiunčiama per E. pristatymo informacinę sistemą |  | 2018-11-12 | Nr. | (4.28E)-R2-3175 |
|  |  |  |  |
|  |
| **DĖL KORUPCIJOS PASIREIŠKIMO TIKIMYBĖS NUSTATYMO 2018 METAIS** |

Vadovaujantis Lietuvos Respublikos korupcijos prevencijos įstatymo 6 straipsnio 3 dalimi, Lietuvos Respublikos Vyriausybės 2002 m. spalio 8 d. nutarimu Nr. 1601 „Dėl Korupcijos rizikos analizės atlikimo tvarkos patvirtinimo“ ir Lietuvos Respublikos specialiųjų tyrimų tarnybos direktoriaus 2011 m. gegužės 13 d. įsakymu Nr. 2-170 „Dėl Valstybės ir savivaldybės įstaigų veiklos sričių, kuriose egzistuoja didelė korupcijos pasireiškimo tikimybė, nustatymo rekomendacijų patvirtinimo“, Klaipėdos miesto savivaldybės įstaigos, įmonės, kurių savivaldybei nuosavybės teise priklausančios akcijos visuotiniame akcininkų susirinkime suteikia daugiau kaip 50 procentų balsų, ir įmonės, kuriose savivaldybė gali paskirti daugiau kaip pusę įmonės administracijos, valdymo arba priežiūros tarnybos narių, KPT nustatymą atliko pasirinktose srityse, daugeliu atvejų atsižvelgdamos į Specialiųjų tyrimų tarnybos Klaipėdos valdybos 2018-07-09 rašte Nr. 4-08-415 pateiktus siūlymus.

Klaipėdos miesto savivaldybės įmonių ir įstaigų pateiktų KPT išvadų apibendrinimas **pridedamas** (4 lapai).

Klaipėdos miesto savivaldybės administracijoje KPT nustatymas atliktas Klaipėdos miesto savivaldybės administracijos gaunamos paramos apskaitos, naudojimo, informacijos viešinimo, atsiskaitymo paramos teikėjams **srityje**, analizei pasirenkant laikotarpį 2017 m. I ket.– 2017 m. IV ket. (Laikotarpis pasirinktas atsižvelgiant į paramos gavimo-panaudojimo-atsiskaitymo proceso trukmę, apimančią kalendorinius metus).

KPT nustatymą ir vertinimą atliko Klaipėdos miesto savivaldybės administracijos Teisės skyriaus vyresnioji patarėja Eglė Mockienė.

Atliekant KPT, vadovautasi Valstybės ir savivaldybės įstaigų veiklos sričių, kuriose egzistuoja didelė korupcijos pasireiškimo tikimybė, nustatymo rekomendacijų klausimynu. Buvo atlikta duomenų analizė, formaliuoju ir lyginamuoju metodais tiriant teisės aktus, dokumentiniu būdu analizuojant Klaipėdos miesto savivaldybės administracijos teisės aktus, kuriais savo veikloje vadovaujasi darbuotojai, kitus su analizuojama veikla susijusius dokumentus.

KPT nustatymas atliktas įvertinant pasirinktos veiklos srities teisinį reglamentavimą, nustatytų procedūrų atitiktį aukštesnės galios teisės aktams, vertinta, ar sprendimai priimti laikantis nustatytų procedūrų, ar yra nustatyta sprendimų priėmimo ir vykdymo kontrolė, ar priimti visi teisės aktai, būtini įstatymams įgyvendinti.

Analizuojama KPT – prielaida, kad tam tikri Klaipėdos miesto savivaldybės veiklą veikiantys išoriniai, vidiniai ar individualūs rizikos veiksniai sudaro galimybes atsirasti korupcijai. Vertinimas atliktas pagal Lietuvos Respublikos korupcijos prevencijos įstatymo 6 straipsnio 4 dalies 2–5 punktuose numatytus kriterijus:

1) pagrindinės funkcijos yra kontrolės ar priežiūros vykdymas;

2) atskirų valstybės tarnautojų funkcijos, uždaviniai, darbo ir sprendimų priėmimo tvarka bei atsakomybė nėra išsamiai reglamentuoti;

3) veikla yra susijusi su leidimų, nuolaidų, lengvatų ir kitokių papildomų teisių suteikimu ar apribojimu;

4) daugiausia priima sprendimus, kuriems nereikia kitos valstybės ar savivaldybės įstaigos patvirtinimo.

Klaipėdos miesto savivaldybėje asmenims bei darbuotojams susidūrus su korupcijos apraiškomis bet kokioje srityje, yra sudaryta galimybė kreiptis anonimiškai telefonu ar raštu. Klaipėdos miesto savivaldybės administracijos patalpose – Liepų g. 11, bei Danės g. 17, Klaipėdoje sudaryta galimybė palikti pranešimus dėžutėse pavadinimu „Aš PRIEŠ korupciją Klaipėdos miesto savivaldybėje“. Paminėtina, jog pranešimų palikta nebuvo.

Taip pat veikia speciali telefono linija – (8 46) 21 78 88 bei elektroninis paštas antikorupcija@klaipeda.lt, kuriais galima pranešti apie korupcijos apraiškas.

Per analizuojamą laikotarpį nagrinėjamoje srityje nebuvo nustatyta faktų apie korupcinio pobūdžio nusikalstamas veikas, už kurias numatyta administracinė, tarnybinė ar kitokia teisinė atsakomybė. Atlikti korupcijos pasireiškimo tikimybę šioje srityje buvo nuspręsta atsižvelgiant į Specialiųjų tyrimų tarnybos Klaipėdos valdybos 2018-07-09 rašte Nr. 4-08-415 pateiktus siūlymus.

Atliekant KPT nustatymą pasirinktoje srityje buvo vertinama 2017 metais gautos paramos apskaita, naudojimas, informacijos viešinimas, atsiskaitymas paramos teikėjams.

Paramos teikimą ir gavimą, teikimo ir gavimo tikslus, teikėjus ir gavėjus, paramos teikimo ir gavimo kontrolę bei apskaitą nustato Lietuvos Respublikos labdaros ir paramos įstatymas (toliau – Įstatymas).

Paramos gavimą, gavimo tikslus, paramos gavimo ir paskirstymo kontrolę bei apskaitą Klaipėdos miesto savivaldybės administracijoje reglamentuoja Paramos gavimo ir apskaitos Klaipėdos miesto savivaldybės administracijoje tvarkos aprašas (toliau – Tvarkos aprašas), patvirtintas Klaipėdos miesto savivaldybės administracijos direktoriaus 2006 m. gruodžio 13 d. įsakymu Nr. AD1-2799. Tvarkos aprašas parengtas vadovaujantis Įstatymo nuostatomis.

Įstatymo 7 straipsnio 3 dalyje nurodyta, kad asmenys tampa paramos gavėjais ir įgyja teisę gauti paramą tik šio Įstatymo nustatyta tvarka gavę paramos gavėjo statusą. Klaipėdos miesto savivaldybės administracijai (toliau – Administracija) 2006-07-13 Juridinių asmenų registre suteiktas paramos gavėjo statusas.

Vadovaujantis Įstatymo 11 straipsnio 2 dalimi ir Tvarkos aprašo 17 punktu Administracijos gautos paramos apskaita yra tvarkoma atskiroje sąskaitoje.

Informacija apie Administracijos gautą paramą per praėjusius metus skelbiama interneto svetainėje. Parama, gauta 2017 metais, skelbiama interneto svetainėje <https://www.klaipeda.lt/data/public/uploads/2018/05/gauta-parama-2017-m.pdf>.

Detaliau analizuojant gautos paramos apskaitą pabrėžtina, kad vadovaujantis Įstatymo 12 straipsnio 1 dalimi paramos teikimą, gavimą ir naudojimą kontroliuoja Valstybinė mokesčių inspekcija prie Lietuvos Respublikos finansų ministerijos. Atsižvelgiant į nurodytą reguliavimą tikslinga apsiriboti gautos paramos naudojimo, informacijos viešinimo ir atsiskaitymo paramos teikėjams analize.

Analizuojamu laikotarpiu paramą Administracijai suteikė aštuoni asmenys. Nors Įstatymas nenurodo, kokiu dokumentu turėtų būti įforminama gauta parama, tačiau nurodoma, kokie minimalūs duomenys turi būti fiksuojami, t. y. paramos davėjas, paramos tikslas ir būdas. Vadovaujantis Tvarkos aprašo 9 punktu ir Įstatymo 8 straipsnio 5 dalimi su visais paramos teikėjais buvo sudarytos sutartys, kuriomis įformintas paramos gavimas (žr. lentelę).

Klaipėdos miesto savivaldybės administracijos 2017 metais gauta parama

| Eil. Nr. | Paramos teikėjas | Paramos suma, Eur | Paramos išraiška | Paramos tikslas | Para-mos laikotarpis | Paramos gavimą patvirtinantis dok. | Paramos panaudojimas |
| --- | --- | --- | --- | --- | --- | --- | --- |
| 1. | AB „Klaipėdos nafta“ | 25 000,00 | Piniginės lėšos | Klaipėdos centrinio stadiono (Sportininkų g. 46, Klaipėda) infrastruktūros gerinimo darbams | 2017 m. | Paramos sutartis 2017-10-19 Nr. J9-2298 | Klaipėdos centrinio stadiono (Sportininkų g. 46, Klaipėda) infrastruktūros gerinimo darbams |
| 2. | UAB Klaipėdos laisvos ekonominės zonos valdymo bendrovė | 9 000,00 | Piniginės lėšos | Ekonominės plėtros strategijos parengimui | 2017 m. | Paramos sutartis 2017-11-03 Nr. J9-2529 | Ekonominės plėtros strategijos parengimui |
| 3. | Klaipėdos pramonininkų asociacija | 6 300,00 | Piniginės lėšos | Ekonominės plėtros strategijos parengimui | 2017-2018 m. | Paramos sutartis 2017-12-05 Nr. J9-2763 | Ekonominės plėtros strategijos parengimui |
| 4. | UAB „Neste Lietuva“ | 405,22 | Paslaugos | Teritorijos apsodinimo medžiais ir (ar) dekoratyviniais augalais ir jų priežiūrai | 2017 m. | Bendradarb. sutartis 2017-05-17 Nr. J9-1181 | Pasodintos 3 eglutės prie Pietinės g. tvenkinio |
| 5. | UAB „Taurus LT“ | 2 800,00 | Piniginės lėšos | Socialinės infrastruktūros plėtrai | 2017 m. | Paramos socialinės infrastruktūros plėtrai sutartis 2017-01-10 Nr. J9-42 | Nepanaudota |
| 6. | UAB „Nuotykių parkas Kar kar“ | 6 500,00 | 500 vnt. kuponų-kvietimų socialiai remtiniems asmenims | Nemokami kuponai-kvietimai apsilankymui Poilsio parke (H. Manto g. 81, Klaipėda) įrengtame laipynių (atrakcionų) nuotykių parke Kar kar | 2017 m. | Paramos sutartis 2017-04-04 Nr. J9-821 | Administracijos direktoriaus 2017-05-03 įsakymas Nr. AD1-1085;2017 m. gegužės 3 d. priėmimo-perdavimo aktai Nr. SP45-14; Nr. SP45-15; Nr. SP45-16; Nr. SP45-17; Nr. SP45-18; Nr. SP45-19; Nr. SP45-20 |
| 7. | UAB „Grenadinas“ | 14 399,00 | 16 vnt. atramų ir 27 vnt. šviestuvų | Neatlygintinai gauti apšvietimo tinklai | 2017 m. | Paramos sutartis 2017-03-21 Nr. J9-623 | Apšvietimo tinklai naudojami viešajai  erdvei apšviesti (automobilių stovėjimo aikštelė Šilutės pl. 38, Klaipėda). |
| 8. | Fizinis asmuo | 2 300,00 | Piniginės lėšos | Socialinės infrastruktūros plėtrai | 2017 m. | Paramos sutartis2017-03-30Nr. J9-766 | Apmokėta už Antrosios Melnragės g. akligatvio įrengimą |

Atkreiptinas dėmesys, kad skirtingas sutarčių turinys, kai vienose išsamiai aptartas ne tik paramos dalykas, būdas, panaudojimo tikslas, bet ir paramos gavėjo įsipareigojimai (Paramos sutartis 2017-10-19 Nr. J9-2298), o kitose apsiribojama tik paramos būdu ir panaudojimo tikslu (Paramos sutartis 2017-11-03 Nr. J9-2529), apsunkina sutartinių įsipareigojimų įgyvendinimo priežiūrą.

Įstatymo 3 straipsnio 2 dalyje apibrėžtas paramos tikslas – teikti paramos dalykus šiame Įstatyme nurodytiems paramos gavėjams jų įstatuose, nuostatuose ar kitose normose arba religinių bendruomenių, bendrijų ir centrų kanonuose, statutuose ir kitose normose numatytiems visuomenei naudingiems tikslams. To paties straipsnio 3 dalyje nurodyta, kad visuomenei naudingais tikslais šiame įstatyme laikoma veikla tarptautinio bendradarbiavimo, žmogaus teisių apsaugos, mažumų integracijos, kultūros, religinių ir etinių vertybių puoselėjimo, švietimo, mokslo ir profesinio tobulinimo, neformaliojo ir pilietinio ugdymo, sporto, socialinės apsaugos ir darbo, sveikatos priežiūros, nacionalinio saugumo ir gynybos, teisėtvarkos, nusikalstamumo prevencijos, gyvenamosios aplinkos pritaikymo ir būsto plėtros, autorių teisių ir gretutinių teisių apsaugos, aplinkos apsaugos ir kitose visuomenei naudingomis ir nesavanaudiškomis pripažįstamose srityse.

Tvarkos aprašo 3 punkte nurodyti paramos tikslai atitinka Įstatyme apibrėžtus paramos tikslus: „Parama teikiama siekiant remti Klaipėdos miesto savivaldybės administracijos vykdomas visuomenei naudingas veiklos sritis – miesto bendruomenių skatinimą bei infrastruktūros tobulinimą“.

Analizuojant visus 2017 metais gautos paramos atvejus, pastebėta, kad tik vienu iš aštuonių atvejų parama nebuvo panaudota perkeliant į kitus metus, visais kitais atvejais gauta parama panaudota sutartyse nurodytais tikslais, atitinkančiais teisės normų reikalavimus.

Nagrinėjant paramos sutartis paaiškėjo, kad yra atvejų, kai paramos sutartyje nurodyta paramos suma neatitinka realiai gautos. Pvz., iš lentelės 8 eilutės duomenų matyti, kad yra gauta 2300 eurų paramos socialinės infrastruktūros plėtrai, tačiau 2017-03-30 Paramos sutartimi Nr. J9-766 paramos teikėjas įsipareigojo perduoti 10000 eurų paramos konkretaus infrastruktūros objekto statybai (Antrosios Melnragės g. akligatvio įrengimui). Administracija gautą paramą panaudojo sutartyje nurodytam tikslui, t. y. trūkstamas lėšas padengė. Atsižvelgiant į susiklosčiusį teisinį reguliavimą, preziumuojama, kad atvejai, kai paramos teikėjas neįvykdo savo sutartinių įsipareigojimų, o paramos gavėjas, tikėdamasis geranoriško įsipareigojimų vykdymo, pareigas nurodytam tikslui pasiekti atlieka savo lėšomis, iškreipia teisių ir pareigų pusiausvyrą bei sudaro prielaidas „priversti“ paramos gavėją įgyvendinti paramos teikėjo siekiamą tikslą. Aptartu atveju teisinio reglamentavimo nebuvimas sudaro prielaidas korupcijai.

**Išvados ir siūlymai:**

1. Klaipėdos miesto savivaldybės administracijos gaunamos paramos apskaitos, naudojimo, informacijos viešinimo, atsiskaitymo paramos teikėjams srityje, korupcijos pasireiškimo tikimybė minimali, rizika, susijusi su korupcijos pasireiškimu, yra valdoma.
2. Rekomenduojama patvirtinti paramos sutarties projektą, kuriame būtų nustatyti Įstatymo 8 straipsnio 1 dalyje numatyti paramos gavėjo įsipareigojimai paramos teikėjui.
3. Rekomenduojama papildyti Tvarkos aprašo 5 punktą nustatant, kad sudarant sutartis su asmenims, siekiančiais skirti lėšų konkrečiam tikslui pasiekti, turėtų būti išanalizuota, ar toks lėšų skyrimas nesudaro prielaidų sudaryti kitokio pobūdžio sutarties (jungtinės veiklos, infrastruktūros plėtojimo, teritorijų planavimo dokumentų sprendinių įgyvendinimo ir pan.) ir tik tada sudaroma paramos sutartis.

|  |  |
| --- | --- |
| Savivaldybės meras |  Vytautas Grubliauskas |

E. Mockienė, tel. (8 46) 39 60 21, el. p. egle.mockiene@klaipeda.lt